Neuvoston päätöslauselma, annettu 25 päivänä lokakuuta 1996, yhteisön tullisäännöstöjen ja -menettelyjen yksinkertaistamisesta ja järkeistämisestä



Virallinen lehti nro C 332 , 07/11/1996 s. 0001 - 0002



NEUVOSTON PÄÄTÖSLAUSELMA, annettu 25 päivänä lokakuuta 1996, yhteisön tullisäännöstöjen ja -menettelyjen yksinkertaistamisesta ja järkeistämisestä (96/C 332/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, palauttaa mieleen hallinnollisen yhteistyön kehittämisestä yhteisön lainsäädännön täytäntöönpanossa ja voimaansaattamisessa sisämarkkinoilla 16 päivänä kesäkuuta 1994 annetun neuvoston päätöslauselman (1), palauttaa mieleen passitusjärjestelyjen tietokoneistamisesta 23 päivänä marraskuuta 1995 annetun neuvoston päätöslauselman (2), palauttaa mieleen jäsenvaltioiden tullien pääjohtajien ja komission Tukholmassa 8-10 päivänä toukokuuta 1996 pidetyssä kokouksessa antaman lausuman, joka koskee yhteisön tullisäännöstöjen ja -menettelyjen yksinkertaistamista, katsoo, että taloudellinen kasvu perustuu suurelta osin niihin tekijöihin, jotka vilkastuttavat ulkomaankauppaa; kuten Maailman kauppajärjestön perustamissopimuksessa todetaan, ulkomaankaupassa avoimuus ja oikeudenmukaisuus ovat erityisen tärkeällä sijalla, katsoo, että tullisäännöstöjen ja -menettelyjen samoin kuin tulliviranomaisten toimintatapojen kehittäminen vaikuttaa merkittävästi kansainvälisen kaupan toimintaan, tunnustaa, että tullialaa koskeva yhteisön toimintaohjelma ("Tulli 2000") on hyvä perusta johdonmukaiselle, pitkän ajan toiminnalle, jonka avulla pyritään järjestelmällisesti parantamaan ja järkeistämään tullisäännöstöjä ja -menettelyjä samalla kuitenkin tullialue turvaten, tunnustaa, että siinä ankaraan kilpailuun perustuvassa ympäristössä, missä kauppa ja talouselämä nykyisin toimivat, tullilainsäädännön on oltava selkeämpää ja ymmärrettävämpää ja tullimenettelyjen vähemmän raskaita, on vakuuttunut siitä, että tullisäännöstöihin ja -menettelyihin olisi kiinnitettävä erityistä huomiota sen varmistamiseksi, että ne soveltuvat ulkomaankaupan tarpeisiin; tullisäännöstöjä ja -menettelyjä olisi jatkuvasti tarkistettava uudenaikaistamalla ja yksinkertaistamalla niitä siten, että poistetaan yhteisön kilpailukyvylle, kasvulle ja työllisyydelle haitallinen epävarmuus ja lisäkustannukset, on vakuuttunut myös sen keskeisestä merkityksestä, että tulliviranomaiset suorittavat tehtävänsä korkeatasoisesti ja tavalla, joka vähentää sekä niiden omia että vilpittömässä mielessä toimivien kaupan toimijoiden kustannuksia, ja tunnustaa, että nykyaikaisilla infrastruktuureilla ja järjestelmillä pystytään turvaamaan jäsenvaltioiden ja yhteisön taloudelliset edut, 1. KEHOTTAA komissiota a) antamaan tukensa ja toimimaan aktiivisesti aiheellisten ja oikeudenmukaisten ratkaisujen löytämiseksi tullisäännöstöjä ja -menettelyjä koskeviin Euroopan tulliviranomaisten ja taloudellisten toimijoiden ongelmiin, b) tekemään tätä koskevia ehdotuksia, c) laatimaan yhdessä jäsenvaltioiden kanssa strategisen toimintasuunnitelman tullisäännöstöjen ja -menettelyjen yksinkertaistamiseksi ja järkeistämiseksi erityisesti tullialan säännöstöjen taloudellisen merkityksen kehittämiseksi, ja 2. KEHOTTAA jäsenvaltioita huolehtimaan, että tulliviranomaiset hyödyntävät uusinta tullialan tekniikkaa ja kaikkein tehokkaimpia työtapoja, kuten tietotekniikkaa, riskianalyysiä ja kehittyneitä tarkastusmenetelmiä ja tarvittaessa kehittävät näitä tiiviissä yhteistyössä taloudellisten toimijoiden kanssa. (1) EYVL N:o C 179, 1.7.1994, s. 1 (2) EYVL N:o C 327, 7.12.1995, s. 2